
זוגיות אפשרית    הרב יאיר דרייפוס

לפרשת חיי שרה

מקריות וטוטליות בזיווג

מה' אישה לאיש. 

שידוכה של אישה לאיש ואיש לאישה, נמצא במתח שבין מקריות המפגש, לבין ממד הנצחיות של הזיווג. הבעיה היא כיצד ניתן להכיל שתי אמיתות סותרות לכאורה. מצד אחד, המקריות של הזיווג, הנושא בחובו את הפוטנציאל האינסופי של האפשרויות, והעדר ממד של מוחלטות למעשה השידוך. ומאידך - התודעה והאמונה שמה' אישה לאיש כפשוטו ממש, וארבעים יום קודם יצירת הוולד בת קול יוצאת ואומרת בת פלוני לפלוני. 
סיפור שידוכה של רבקה ליצחק על-ידי עבד אברהם,
 משקף את הפערים שבין שתי נקודות המוצא שהזכרנו. בסיפור זה מוצגת התפיסה הדטרמיניסטית של הזיווג כתפישתו של לבן דווקא, ואילו החופש והמקריות מיוחסות לעבד אברהם.  

את רבקה אחותו נתן לבן לעבד אברהם, כמי שכפאו שד, מחוסר ברירה: 

"ויען לבן ובתואל ויאמרו מה' יצא הדבר, לא נוכל דבר אליך רע או טוב. הנה רבקה לפניך קח ולך, ותהי אשה לבן אדוניך כאשר דיבר ה'"
 

לבן איננו אוהב אנושיות פשוטה. נחש ותכתיבי חלומות - זה קרוב לליבו ולתפיסת אמונתו. בכך הוא מפריד את הדת מהחיים, וגורם להתרחשות אנושית להיות חולית. אהבת נשים - כל זה אינו שייך לדעתו למעגל האלוקי
.

לעומתו, עבד אברהם, רואה את השידוך של רבקה ליצחק כהתרחשות אנושית ממשית בדרך הטבע. 

ראשיתה במקריות:

"ה' אלוקי אדוני אברהם הקרה נא לפני היום, ועשה חסד עם אדוני אברהם"
 

והמשכה בספיקות ותהיות שמתלוות למעשה אנושי הרה גורל:

"והאיש משתאה לה, מחריש לדעת ההצליח ה' דרכו אם לא"

חירות הרצון, טבע ותרבות – תפיסת הרמב"ם

הרמב"ם נתן ביטוי לאופייה המזדמן והאקראי של האישות קודם מתן תורה: 

"קודם מתן תורה, אדם פוגע אשה בשוק, אם רצה הוא והיא לישא אותה, מכניסה לתוך ביתו... ותהיה לו לאישה. כיון שניתנה תורה נצטוו ישראל שאם ירצה האיש לישא אותה יקנה אותה תחילה בפני עדים, ואח"כ תהיה לו לאישה…"
 

מדוע חשוב לרמב"ם לתאר מה היה קודם מתן תורה? מה הרלוונטיות של הדברים?

ניתן לומר שהרמב"ם רצה לתאר את שתי הרבדים המכוננים את הנישואין. ניתן יהיה לראות את שני רבדים אלו כחלוקה בין טבע ותרבות. 'טבע' הנישואין - אלו השורשים התשתיתיים. בהיותם נטולי כל כפיה חיצונית או פנימית, הם הבסיס האנושי לאישות. על בסיס חירות הרצון ניתן לכונן את ה'תרבות', הרובד המשפטי-הלכתי-חברתי של האישות. מטרתו של הרמב"ם ללמד שהצדדים הנאצלים של קדושת הנישואין ותיקון הברית, נשענים על הטבע האנושי החירותי. 

האדמו"ר האחרון מחב"ד, ר' מנחם מנדל מליובוויטש, מסביר בעקבות הרמב"ם, שהחידוש של התורה איננו ביצירת הנישואין אלא דווקא בקידושין. הנישואין הם דרך הטבע, שאיש מכניס אישה שרוצה בה לתוך ביתו וחי איתה חיי אישות:

"...ונראה לי, שסבירא ליה להרמב"ם, שעיקר חי​דוש התורה בעניין אישות דישראל הוא רק בגדר קידושין, וכנ"ל שכל גדר ליקו​חין אלו נתחדש ע"י ציווי התורה, אבל בענין הנישואין, לא נשתנה מהות וגדר האישות מכפי שהיה קודם מתן תורה. דעניין הנישואין עצמם הוא המציאות דחיי אי​שות, בלשון הרמב"ם "מכניסה לתוך ביתו כו' ותהיה לו לאישה", ובזה אין שינוי (עיקרי) בין קודם מ"ת ללאחר מ"ת... ונמצא, שלא זו בלבד ש​הרמב"ם לא השמיט כאן ביאור שם נישואין, אלא אדרבה, זוהי התחלת הלכות אישות [אלא שמבאר כיצד היה "קודם מ"ת", כיון שזה לא נשתנה אחרי מ"ת] - ורק אח"כ מבאר עשרים שמות פרטיים ה​שייכים לענין הנישואין (החל מהשם "קידושין")..."

נקודת המוצא של התרקמות הזיווג, היא המפגש המקרי והמזדמן. במישור זה אין אישה מסוימת שמיועדת לאיש מסוים ואיש מסוים המיועד לאישה מסוימת. הכל פתוח והאפשרויות הם אינסופיות. קביעה מעין זו מאוד אופיינית לרמב"ם, שבהלכות תשובה מלמד, שרשות נתונה ביד כל אדם להכריע את גורלו מתוך בחירה, ולשאת בכל תוצאות הכרעותיו. 'האדם הוא המשיח של עצמו' – כך מלמד הגרי"ד סולובייצ'יק בשיטת הרמב"ם. במישור הזה אין כל התערבות אלוקית ישירה, והאחריות שמוטלת על האדם היא נחרצת. הצדדים המוחלטים שחושפים את עומק המחשבה האלוקית, נחשפים רק בסוף, במבט לאחור.
 

חופש ההכרעה כבחירה בעצמיות

הבעיה שנשארת פתוחה היא, אם יכול האיש לרצות כל אחת, והאישה יכולה לרצות כל אחד, מדוע בסופו של חשבון מכריעים על פלונית ועל אלמוני? האם גם הכרה זו היא ריקה מתוכן? 

ניתן לומר שההכרעה של איש או אישה לשאת את השני, איננה בחירה בין אפשרויות, אלא בחירה באדם עצמו. המפגשים הראשונים בין האיש והאישה הינם מקריים וחסרי מודעות, וכל איש או אישה שפוגשים הינו 'אובייקט בין אובייקטים'. תנועה של הכרעה הבאה מתוך חירות הרצון, מפגישה את האדם עם עצמיותו, עם הממדים המוחלטים בנפשו. תנועת ההכרעה, בהיותה תנועה שהיא למעלה מטעם ודעת (כמו שאני יכול לבחור את א' כך אני יכול לבחור את ב' באותה המידה) הינה תנועה של מסירות נפש. האדם משליך עצמו אל מושא בחירתו ומידבק בו, וממית את חכמתו החוקרת ושואלת; וכך, כמו מסירות הנפש היהודית, שאיננה אקט תבוני ומושכל ובכך מבררת היא את עומק האמונה בה', את האהבה המסותרת בלב הישראלי, כן הבחירה וההכרעה במקום של חופש וחירות חושפים את מהות רצונו של האדם.

במצב זה של ההווה המואר-רצוני, המפגשים הראשונים והאופציונליות האינסופית שקדמו לרגע ההכרעה, שוב אינם רלוונטיים.

כך הבין ר' צדוק הכהן מלובלין את ההתקשרות שבין האדם וקנייניו:

"כל הקניינים של אדם הם שייכים לו בתולדה ובשורשו, וכמו שאמרו בריש סוטה [ב.] דמכריזין קודם יצירה בת פלוני לפלוני וכן שדה פלונית לפלוני, שגם זה דוגמת זיווג שיש לו חיבור בשורש, ועל כך אמרו 'שלושה חינות הן: חן אשה על בעלה ומקח על מקחו', דזהו הסימן שהוא זיווג ומקחו השייך לו כאשר יש לו חן בעיניו והוא חושק בו דווקא.

ועל כן אמרו, 'אדם רוצה בקב שלו יותר', ואף על פי שהכל אחד וגם זה כשיקנה יהיה שלו, אבל זה הוא מקחו ושלו בשורש יש לאדם חשק בזה דוקא, ושם: 'חטי מארעאי בעינא' [חיטים מאדמתי אני רוצה], כי שדה הנגזר לו יש לה שייכות עם שורש נשמתו...

ועל כן אין טעם בחשק ורצון כי אדם חושק השייך לו ויש לו חן בעיניו יותר מדבר אחר המשובח ממנו... ויש בזה דברים עמוקים"

כאשר אדם מגיעה לחופש הרצון "ואף על פי שהכל אחד", הוא יכול להגיעה לחשיפה של המקום המוחלט באישיותו - השורש שקודם ארבעים יום ליצירת הוולד,
 שבו הוא חושק דווקא. 

אף אני יכולה לעשות כן

"ר' אבהו פתח: 'בית והון נחלת אבות ומה' אשה משכלת'. 

רבי פנחס בשם ר' אבהו מצינו בתורה בנביאים ובכתובים שאין זיווגו של איש אלא מן הקב"ה. בתורה מנין, 'ויען לבן ובתואל ויאמרו מה' יצא הדבר'. בנביאים, 'ואביו ואמו לא ידעו כי מה' הוא'. בכתובים, היינו דכתיב 'ומה' אשה משכלת'. 

יש שהוא הולך אצל זיווגו ויש שזיווגו בא אצלו. יצחק זיווגו בא אצלו, 'וירא והנה גמלים באים', יעקב הלך אצל זיווגו דכתיב 'ויצא יעקב'. 

רבי יהודה בר סימון פתח: 'אלהים מושיב יחידים ביתה'. 

מטרונה שאלה את ר' יוסי בר חלפתא אמרה לו: לכמה ימים ברא הקב"ה את עולמו? 

אמר לה: לששת ימים, כדכתיב (שמות כ) כי ששת ימים עשה ה' את השמים ואת הארץ. 

אמרה לו מה הוא עושה מאותה שעה ועד עכשיו? 

אמר לה: הקב"ה יושב ומזווג זיווגים, בתו של פלוני לפלוני, אשתו של פלוני לפלוני, ממונו של פלוני לפלוני. 

אמרה לו: ודא הוא אומנתיה?! אף אני יכולה לעשות כן! כמה עבדים כמה שפחות יש לי, לשעה קלה אני יכולה לזווגן. 

אמר לה: אם קלה היא בעיניך, קשה היא לפני הקב"ה כקריעת ים סוף. 

הלך לו ר' יוסי בר חלפתא. 

מה עשתה? נטלה אלף עבדים ואלף שפחות והעמידה אותן שורות שורות. אמרה: פלן יסב לפלונית ופלונית תיסב לפלוני, וזיווגה אותן בלילה אחת. 

למחר אתון לגבה - דין מוחיה פציעא, דין עינו שמיטא, דין רגליה תבירא. אמרה להון: מה לכון? דא אמרה לית אנא בעי לדין, ודין אמר לית אנא בעי לדא. מיד שלחה והביאה את ר' יוסי בר חלפתא אמרה לו: לית אלוה כאלהכון, אמת היא תורתכון, נאה ומשובחת, יפה אמרת. 

אמר: לא כך אמרתי לך, אם קלה היא בעיניך קשה היא לפני הקב"ה כקריעת ים סוף. 

הקב"ה מה עושה להן? מזווגן בעל כרחן שלא בטובתן. הדא הוא דכתיב, 'אלקים מושיב יחידים ביתה מוציא אסירים בכושרות'. מהו 'בכושרות'? בכי ושירות, מאן דבעי אומר שירה ומאן דלא בעי בכי. 

אמר ר' ברכיה: כלשון הזה השיבהּ ר' יוסי בר חלפתא, הקב"ה יושב ועושה סולמות, משפיל לזה ומרים לזה ומוריד לזה ומעלה לזה, הוי אומר 'אלקים שופט זה ישפיל וזה ירים'. 

יש שהוא הולך אצל זיווגו ויש שזיווגו בא אצלו, יצחק בא זיווגו אצלו, שנאמר 'ויצא יצחק לשוח בשדה', יעקב הלך אצל זיווגו, שנאמר 'ויצא יעקב מבאר שבע'."

המדרש בא ללמד שזיווגים ומשפחה הינם פלא אלוקי. מיום שנברא העולם ונהיה 'טבע', בני אדם בוטחים בכוחם, ובכך תולים את ביטחונם, רפואתם, חכמתם וכיו"ב. העיקרון שנשמר בחברה האנושית מקדמת דנא שלפיו יש אישה אחת לאיש מסוים לתקופת חייהם – אינו הגיוני. גם הערעור על רעיון המשפחה, המתעורר בתקופות ובהקשרים כאלה ואחרים, הוא התפיסות החריגות שמעידות על הכלל. 

יתירה מזו. הזיווג של אישה לאיש הוא רעיון יהודי. הסיפור של הניסיון הכושל של המטרונא לזווג את עבדיה, הוא הודאה לא רק בפלאיות של העניין, אלא גם באמיתותה של המסורת היהודית. ההודאה של המטרונא 'לית אלוק כאלוקיכון...' הינה הודאה לא רק בנכונות ובאותנטיות של עקרון המשפחה, אלא באלוקי ישראל ובתורה בכלל. המשפחתיות היא ה'דגל' של האמונה הישראלית. אין השכינה שורה אלא על משפחות מיוחסות בישראל.

מדוע נכשלה המטרונה, והרי בכוחה לכפות נישואין על נתיניה?

נקודת המוצא שלה היא המקריות של החיים. לדעתה הכול פתוח לאינסוף אפשרויות, כי העולם הוא אוסף של 'אובייקטים' שבדרך מקרית מתחברים ונפרדים זה מזה. השרירותיות של העולם מתוארת במדרש בדרך עוקצנית במשל הסולמות. הקב"ה מעלה את זה ומוריד את זה, ו'משחק' בעולם ובאנשים.

ר"י בן חלפתא מגלה את סוד חירות הרצון. כלומר, ניתן להיחלץ מהשרירותיות באמצעות ההכרעה החירותית. הביטוי בפיהם של העבדים, 'לית אנא בעי לדין, לית אנא בעי לדא', הוא עומק הניצחון של ר"י בויכוח עם המטרונא.

נסביר את העניין: 

ראינו לעיל בדברי הרמב"ם "אם רצה הוא והיא", שהחופש והחירות הינם הבסיס הכלל אנושי של הזיווג, משום שמתוך אותו החופש נוצרת הכרעה רצונית החושפת את המקום המוחלט-אלוקי שבנפש האדם ('היחידה' שלו).  

כך יש לפרש את דברי ר"י בן חלפתא שהקב"ה מזווג זיווגים. הקב"ה מכונן את הרצון עצמו. הווה אומר, שהקב"ה נטע באדם כורח לצאת מהמערך הסיבתי-מקרי, אל עבר מציאות שיש לו בה נגיעה ממשית–רצונית, מציאות שאותה הוא רוצה בלי שיש לכך סיבה. הכפייה של הקב"ה שמזווג אנשים 'בעל כורחם ושלא בטובתם', משמעותה מסמנת כורח פנימי שנטוע בעומק האדם, לעצמיות ואותנטיות.

אדם עשוי להילחם נגד טבעו, לקלקל, לא לפגוש את עצמיותו, ולעולם להשאיר את גורלו בשליטתו. זיווג ממשי שאינו מקרי ויש בו צד מוחלט-אלוקי, אפשרי בנקודה העצמית שכאמור עשויה להתגלות רק בחירות גמורה (שבה כל האופציות פתוחות) שתביא להשראה והארה.

לאור זה מובן היטב ההמשך של המדרש.

הקב"ה מזווג אישה לאיש בעל כורחם ושלא בטובתם – יש שבוכים ויש שרים. בניסוח המדרש: "מאן דבעי אומר שירה, ומאן דלא בעי בכי". מבחינת המבט השטחי, הזיווגים נראים מקריים לחלוטין. "הקב"ה יושב ועושה סולמות משפיל לזה ומרים לזה ומוריד לזה ומעלה לזה". גורלו של האדם נראה שרירותי לחלוטין. 

ההיחלצות מהשרירותיות אפשרית במישור של הכרעה באדם פלוני דווקא. בכוחה של ההכרעה להפוך זרות לאינטימיות ומשפחתיות. 

מאן דבעי אומר שירה - זו תנועה של שחרור, של היחלצות מתהיות וספיקות, ע"י הכרעה. בעצם ההכרעה האדם נחלץ מהשניות ומהספיקות, ומכונן ברית ואינטימיות עם בן או בת הזוג. 

מאן דלא בעי בכי - זה תיאור של מלכוד פנימי שמקורו באי הכרעה, בישיבה 'על הגדר' בין התודעה שלמעלה מטעם ודעת (מקום העצמית והרצון), לבין המערך הסיבתי-מקרי, שבו אין דבר עדיף על האחר, והזיווג הוא כורח נסיבתי. ישנם רבים שנשואים שנים רבות, מבלי שאי פעם באמת החליטו על כך. מקורו של הבכי הוא בקרע הפנימי שאינו מתאחה, בהעדר אמירת ה'הן' מעומקא דליבא.

כפל הזהות בנישואין

נקדם את הדיון בלימוד פירושו של האדמו"ר ה'בית יעקב' את סיום המדרש, שמבחין בין שני מיני זיווג: "יש שהולך אצל זיווגו, ויש שזיווגו בא אצלו".

"ויאהב יעקב את רחל - איתא מן התורה מן הנביאים ומן הכתובים 'מה' אישה לאיש... יש שהוא הולך אצל זיווגו ויש שזיווגו בא אצלו. יצחק - זיווגו בא אצלו... יעקב הלך אצל זיווגו... העניין בזה הוא כי זיווג האשה הוא עזר שהי"ת שולח לו עזר לאדם... ויש בזה שני סוגים - האחד הוא שהאדם לוקח לו סיוע כפי הבנתו, ומכלכל בדעתו איך לעזור בנפשו, וזהו מי שהולך אצל זיווגו. והשני הוא מי שהי"ת שולח לו סיוע שלא מדעת, וכענין דאיתא הפרו תורתך משום עת לעשות לה', וזהו מי שזיווגו בא אצלו, וזה גדול ומעולה ממה שאדם לוקח לו מדעתו.

והנה האריז"ל מחשב זיווג יעקב ורחל להולך אצל זיווגו, וזיווג יעקב ולאה לזיווגו בא אצלו, כי הליכתו ללבן היה בשביל רחל, ולאה באה לו מאליה.

ועניין סייעתא שלא מדעת הוא, שאף אם ידמה לאדם שאינו עושה טוב ואח"כ מתברר לטוב - זה נקרא זיווגו בא אצלו, ונקרא 'אֵם', כמו שמצינו באדה"ר שחווה הייתה באה אצלו... והיא ניתנה לו לעזר שילך אחרי דעתה וישמע לדבריה אף במקום שידמה לו כפעולה שאינה טובה... ולכן קראהּ 'אם כל חי'. וכן זיווג יצחק ורבקה היה זיווגו בא אצלו, ולכן בשעה שברך את יעקב, התנהג יצחק אחר דעת רבקה למעלה מדעתו. וכן זיווגא דיעקב ולאה נקרא בזוהר הקדוש 'עלמא דאיתכסיא', היינו למעלה מהתפיסה. כי בני לאה לא היו נושאים חן כל כך על הגוון כבני רחל, כי היו צריכים לבירורים, כמו יהודה בתמר וראובן בבלהה, ואף שאח"כ נתבררו שהם גדולים למאוד, אבל האדם אינו רוצה להכניס עצמו בספק, ועל זה איתא בזוה"ק 'מכאן דסני ב"נ עריין דאימיה'. כי האדם רוצה לילך בטח בכל דרכיו, אך לאדם שטוב לפניו יתברך מזמין לו הקב"ה מעשה שעל הגוון נדמה שלא טובה היא, ואח"כ מבררה השי"ת שהיה למעלה מהשגתו... ולזאת נקרא זאת 'זיווגו בא אצלו' והוא בעלמא דאיתכסיא, כי זאת הזמין לו הי"ת אף שהוא מדעתו לא היה חפץ בזה, ואח"כ נתברר עומק הכוונה מה יקר חסדי הי"ת ומה גדלה היקרות מאלו השבטים.

וזיווגא דיעקב ורחל נקרא בזוה"ק 'עלמא דאיתגליא', וזה נקרא הולך אצל זיווגו, וזה מורה על מה שאדם משיג בשכלו והולך בדעת ומפורש לעיניו מה הוא עושה..."

אצל ה'בית יעקב' מתוארות לאה ורחל כשתי הוויות שונות ואף מנוגדות זו לזו. נישואי יעקב עם שתיהן, מתפרשים אצלו כסמלים של שתי התרחשויות שיש בכל נישואין. כל זיווג הוא גם עם רחל וגם עם לאה. הנקודה השנייה בדבריו מזהה את לאה עם חווה ועם 'דמות האם'.

שורש העניין הוא הפער שבין הסיבתיות של ההתרחשויות (הבחירה ותוצאותיה), לבין האמת הממשית של החיים. האמת מתגלה רק במבט רטרוספקטיבי. לעולם ישנו פער בין האופן שבו אדם מדמיין את עצמו לעצמו, לבין מה שהוא באמת. אדם משלה את עצמו שרצונו הוא כך או אחרת, בזמן שרצונו העצמי הממשי שונה ואף מהופך למחשבתו על עצמו. 

האדמו"ר מלמד, שתחילת דרכו של כל מעשה היא בתכנון שנעוץ בבחירה, באחריות, בשליטה העצמית ובאשליה. רק במבט לאחור נחשפת האמת שהכל רצון ה'. ר' צדוק מלובלין, בעקבות רבותיו אדמו"רי איז'ביצא, מלמד
 שהאשלייתיות מלווה את תודעתו של האדם כל חייו עד מותו, ורק אחרי מותו של אדם נודע אם הוא צדיק או רשע. יש שנחשבו רשעים בחייהם בעיני החברה ואחרי מותם מתבררים בעיני הקב"ה כצדיקים, ולהפך ר"ל. המסתורין של הקיום, ואינסופיותו של הבורא יתברך, שוללים כל אפשרות לאדם לדעת את מצבו באופן ממשי.

ה'בית יעקב' משליך עיקרון זה על תפיסת הנישואין, ועל יחסי איש ואשתו. לטענתו בכל נישואים ישנם שני רבדים, נגלה ונסתר. הרובד האחד הוא ביטוי למישור של הבחירה. האישה, במישור זה, מסמנת את החיים לאור היצר, התשוקה והדמיונות (מישור זה מכונֶה במדרש 'הולך אצל זיווגו', ובזוהר, נישואין של 'עלמא דאיתגליא', נישואי יעקב עם רחל). הרובד האחר הוא הסיפור האמיתי של הנישואין, שמתגלה רק במבט רטרוספקטיבי, מבט זה מזוהה עם האמא. מישור זה מכונֶה במדרש 'זיווגו בא אצלו', ובזוהר, נישואי לאה עם יעקב, 'עלמא דאיתכסיא'. עפ"י קבלת האריז"ל, לאה קשורה לאמא, לחווה - אֵם כל חי).

עוד מלמדת אותנו הדרשה, שאדם אינו חותר בדרך כלל לאמת של קיומו, ורוצה לנהל את חייו על-פי רצונותיו המודעים. האדם מחפש שכל קיומו 'יהיה בשליטה', ולכן הוא מתכחש לעצמיותו ולפרספקטיבה האימהית על קיומו. האמא מסמנת את הכנות האותנטית, היא המצפן שמזהיר מפני סטיות שמקורן ביצריות ובפיתוי. בזוהר הקדוש כתוב, שאדם שונא את העריות מצד אימו, והאדמו"ר מסביר זאת בהתכחשותו של אדם לעצמיותו.

ברובד העמוק של האישות, האישה אינה הפיתוי של האדם אלא 'דמות האם' שלו.
 על רקע זה נוצרים מתחים ביניהם, כי אדם אינו רוצה לחרוג מעולמו המודע, לעבר מחוזות המסתורין שבנפשו, ל'רצון ה' שמתגלה בתהיות ובספיקות'.

כאמור, חיי הנישואין הם התרוצצות בין ההזיות, הפיתוי והתשוקה, שאופייניים לשלב הצעיר והבוסרי של החיים המשותפים, לבין הרמה הבשלה של זוגיות שמתעצמת ומקבלת את ממשותה דווקא מאי-ההתאמה, מהכשלים ומהמתחים בחיי זוגיות. בסדנאות שונות לזוגיות, מלמדים זוגות שנקלעו לקשיים לראות בכך הזמנה 'להוציא לאור' האחד את השני. אמר מישהו, שהזוגיות הממשית מתרחשת רק מאותו רגע שמתגלה שבן או בת הזוג שאיתו איננו, או איננה, מה שחשבה או חשב...

מתנת הנישואין היקרה שיכול בן זוג להעניק לבת זוגו ברגע נישואיהם היא התחייבות מעומק הלב 'להוציא אותה לאור'. לאפשר חירות לנשיותה, למאווייה ולכישרונותיה, כל זאת ממקום של ענווה, ביטול ואהבה. האישה מעניקה בחופתה מתנה מקבילה לאישהּ: היא תאציל עליו מרוחה כל ימיה, תאפשר חירות לגבריותו, לשאיפותיו ותשוקותיו 'כמנהג גוברין יהודאין' ממקום של מודעוּת לפער שבין דמותה כאישה לדמותו כאיש. האהבה והשכינה השורות על הבית מאפשרות את נשיאת ההפכים הזו. 
� מאמר נספח לספר 'רעים האהובים' – דרושי חתונה שנאמרו ע"י הרב שג"ר והרב יאיר דרייפוס, יצא לאור בע"ה בקרוב ע"י 'מכון כתבי הרב שג"ר'. נערך ע"י ישי מבורך. תודתי העמוקה נתונה לו.


� בראשית כד


� שם נ-נא. את אותה הגישה נימצא אצל לבן בסיפור נתינת רחל ליעקב:


"ויאמר לבן טוב תיתי אותה לך מתתי אותה לאיש אחר שבה עימדי...ויהי בבוקר והנה היא לאה, ויאמר אל לבן... ולמה רימיתני?! ויאמר לבן, לא יעשה כן במקומנו לתת הצעירה לפני הבכירה..."


וכך גם ההכרעות של לבן נופלות רק כתוצאה של נחש וחלום:


"ויאמר אליו לבן, אם נא מצאתי חן בעיניך, ניחשתי ויברכני ה' בגללך" (בראשית ל, כז - זאת כאשר יעקב מבקש לעזוב את עבודתו אצלו ולחזור עם משפחתו לכנען)


"יש לאל ידי לעשות עימכם רע, ואלוקי אביכם אמש אמר אלי לאמר, הישמר לך מדבר עם יעקב מטוב עד רע" (בראשית לא, כט. בסיפור בריחת יעקב מבית לבן)


� תפיסות שלפיהן האנושיות שייכת למעגל החילוני והאמונה מבוטאת בניכור, בדיכוי הממדים האנושיים, ובמידה ידועה של 'אלימות קדושה' – קנו שביתה בקרב רבים גם ב'מחוזותינו'.


� בראשית כד, יו


� שם שם כא


� הלכות אישות א, א


� ליקוטי שיחות לרב מנחם מנדל מליובוויטש (הרבי), לט, כי-תצא, תשנ"א


� דיון נרחב על היחס בין חירות לדטרמיניזם, בשיטת הרמב"ם וכן בתפיסת רבינו בחיי, ר"י אלבו ואדמו"רי איז'ביצא, נמצא במקומות שונים ספרו של הרב שג"ר 'שובי נפשי', הוצאת ישיבת שיח יצחק, תשס"ג.


� דברי סופרים, אות ג


� במאמרו 'על אהבה וברית' (מובא בספר 'שני המאורות', הוצאת מכון 'בינה לעיתים' שליד ישיבת 'שיח-יצחק', עמ' 316) הרב שג"ר מציע תובנה גבוהה יותר, מודל פוסט-מודרני של זוגיות. 


בניגוד למודרניסט הרומנטיקן, הפוסט-מודרניסט בז לרומנטיקה, ורואה בה שרידים ארכאיים של מיסטיקה והזיות. הוא אינו חותר ל'אהבת חייו' ואין לו 'סיפורי-על' (ההשגחה, האמת וכד') מכוננים. בתפיסה זו, נפתח פתח למימוש אפשרי של נישואין שמשמעם מפגש אקראי בין בני זוג שמקבלים זה את זה ללא ערעור, ואינם מעגנים את יציבותם כזוג, לא בזיהוי עצמם כמי שהכריזו עליהם בשמים ארבעים יום קודם יצירתם, ואף לא בשותפות גורל וייעוד אידיאליסטיים. 


"הפוסט-מודרניסט יכול לבוא לברית, אך היא תהיה מסוג אחר. זאת איננה הברית המטפיסית, אלא הברית המבוגרת של שניים שנועדו והחליטו ללכת יחדיו. דווקא חוסר היומרנות עשוי ליצור אהבה, רעות, וידידות מתוך חופש, רגישות, והתחשבות הדדית עמוקה. השחרור מהצורך הגדול, הלוקליות, מביאים לקבלת עצמך וזולתך כזמניים ולא כטוטליים ומכאן אפשרות ליצור ידידות מבוגרת ואוהבת. 'אהבה ואחווה ושלום ורעות'.


האם זו ברית של זקנים חסרת להט וחסד נעורים? בניע קטן אכסטזה אתיאיסטית זו עשויה לעבור ללהט דתי עמוק, לאמונה ולדביקות, בתנאי שתדע לשמור על ענוותנותה, ועל השתוותה".


החירות, על פי תפיסה זו, אינה הדרך לגילוי העצמי האותנטי. הבחירה והחירות מכוננים את הנחות היסוד עצמן. בהקשר של זוגיות, באופן תיאורטי יכול כל אדם לשאת כל אישה ולבנות ביחד את הנחות היסוד של התקשרותם זה לזה. 


� בראשית רבה (וילנא) פרשה סח


� 'בית יעקב', פ' ויצא אות מג, עמ' 260


� "כל הפעולות והעבודות ניכרים רק בסוף כמו שאמרו, 'איזהו בן עולם הבא? ואזניך תשמענה דבר מאחריך וגו'', וכל זמן שלא נגמר העסק הוא מכוסה ונעלם מעין הכל, ואפילו מעין האדם, שאף על פי שנדמה צדיק וכל העולם כולו אומרים לו צדיק אתה, היה וכו' (נדה ל' ע"ב), וכן גם כן להיפך, כי כל דבר נידון על שם סופו, ואם בסוף יאמר השם יתברך שלא הצליח, חס ושלום, אז כל מקודם נקרא שקר וכזב, לשון הפסק, כמו יכזבו מימיו. וכן להיפך, בעל תשובה זדונות נעשו זכויות וגם מקודם הצליח. ודבר זה יוצרן יודע גם בעת ההתחלה, להכיר בכל מידה ומחשבה ומעשה טוב ורע איזה היא באמת מעבר לעבר, דהיינו שיצליח בה עד הסוף וישלימה בטוב, ואיזה שקר ואינה רק לפי שעה ואחר כך ישתנה ולא יהיה כן" (צדקת הצדיק אות קלט)


� התורה מתארת את רבקה כמקור הנחמה של יצחק אחרי מות אימו, ועל היותה מעין חלופה לדמות האם: 


"ויביאה יצחק האוהלה שרה אימו... וינחם יצחק אחרי אימו" (בראשית כד, סז)


� מרתק להשוות את תורתו של האדמו"ר ה'בית יעקב' עם וידויו האישי של הפסיכולוג קארל יונג בערוב ימיו: 


…"במקום כל שהוא במעמקי נפשי ידעתי ששוכנות בי שתי אישיויות. האישיות האחת היתה בנם של הורי, שצעד לבית הספר כנדרש והיה פחות אינטליגנטי, פחות חרוץ הגון ונקי משאר הנערים. האישיות האחרת היתה בוגרת, ספקנית, חשדנית, מרוחקת מבני אדם אך קרובה לטבע, לאדמה, לשמש ולירח, לחילופי העונות ולכל אשר בו חיים, ומעל לכל קרובה ללילה, לחלומות וכל אשר נשמת 'האל' בו. שמתי את 'האל' במרכאות, שכן הטבע, כמוני, הושם בצידי הבריאה, אע"פ שנברא על ידו כביטוי לעצמו. שום דבר לא יכול לשכנע אותי ש'בצלם אלוקים' שימש לאדם בלבד. בעצם נראה לי שההרים הגבוהים, הנהרות, האגמים, העצים, הפרחים והחיות מגלמים את האל הרבה יותר מבני האדם בלבושיהם המוזרים, בשטחיותם, בגנדרנותם ובאגואיזם המתועב שלהם - כל אותן תכונות שהכרתי היטב בעצמי, כלומר מאישיות מס' 1, תלמיד ביה"ס של 1890.


בצד עולמו של זה התקיימה מציאות אחרת, כמו מקדש אשר כל הנכנס בשעריו עובר טרנספורמציה, ולפתע נכבש בחזיונו של היקום כולו, כך שהוא מלא פליאה והערצה ושוכח את עצמו. כאן שכן ה'אחר' אשר הכיר את האל כסוד נסתר ואישי, שהינו גם מעל לרמה האישית. כאן דבר לא הפריד בינו ובין האל, אכן היה זה כאילו המוח האנושי התבונן בבריאה בצוותא עם האל.


מה שאני מגולל עתה משפט אחר משפט, לא הייתי מודע לו באותה עת, אם כי חשתי את הדברים באינטואיציה כובשת וברגש מועצם. באותה עת ידעתי את ערכי, הייתי עצמי האמיתי, בכל עת שהייתי לבד יכולתי לעבר למצב זה. לכן תמיד שחרתי את השקט והבדידות של ה'אחר' הזה, האישיות מס' 2.


ה'משחק' בין שתי האישיויות ליווה אותי כל ימי, ואין בזה ולא כלום עם 'שסעת' או דיסוציאציה במובן הקליני המקובל. אדרבה – משחק זה קיים בכל אדם. בחיי שלי, לאישיות מס' 2 היתה חשיבות ראשונית במעלה, ותמיד ביקשתי לפנות מקום למה שביקש לעלות מעולמי הפנימי. זהו דימוי רב ערך, אך רק מעטים תופסים אותו. הכרתם של רוב בני אדם אינה די רחבה כדי להבין שגם הוא חלק מישותם... לעיתים קרובות היתה בי התחושה שבעניינים חשובים אינני עוד ככולם, לבדי הייתי עם אלוקי. וכאשר הייתי 'שם' במקום שלא הייתי בו עוד לבד, הייתי מחוץ לזמן; השתייכתי לעולמי-עולמו. ו'הוא' אשר נתן את התשובות היה 'הוא' אשר היה מאז ומעולם, אשר היה לפני לידתי. הוא שהיה מעולם היה איתי תמיד. שיחות אלו עם ה'אחר' היו חוויותי העמוקות ביותר; מצד אחד מאבק דמים, מצד אחר התעלות אכסטטית..."


(קארל יונג, 'זכרונות, חלומות, מחשבות', עמ' 53-56)





www.Siach.org.il

[image: image1.jpg]